SK Úradný vestník Európskej únie CE 184/82

Piatok 24. apríla 2009

Regulačné aspekty nanomateriálov

P6_TA(2009)0328

Uznesenie Európskeho parlamentu z 24. apríla 2009 o regulačných aspektoch nanomateriálov (2008/2208(INI))

2010/C 184 E/18

Európsky parlament,

so zreteľom na oznámenie Komisie zo 17. júna 2008 s názvom Regulačné aspekty nanomateriálov (KOM(2008)0366) a na pracovný dokument útvarov Komisie pripojený k tomuto oznámeniu (SEK(2008)2036),

so zreteľom na oznámenie Komisie z 12. mája 2004 s názvom Smerom k európskej stratégii pre nanotechnológie (KOM(2004)0338),

so zreteľom na oznámenie Komisie zo 7. júna 2005 s názvom Nanovedy a nanotechnológie: Akčný plán pre Európu 2005 – 2009 (KOM(2005)0243) (ďalej len „akčný plán“) a na svoje uznesenie z 28. septembra 2006 (1) o tomto akčnom pláne,

so zreteľom na oznámenie Komisie zo 6. septembra 2007 s názvom Nanovedy a nanotechnológie: Akčný plán pre Európu 2005 – 2009. Prvá správa o implementácii 2005 – 2007 (KOM(2007)0505),

so zreteľom na stanoviská Vedeckého výboru pre vznikajúce a novoidentifikované zdravotné riziká (SCENIHR) o vymedzení a hodnotení rizika nanomateriálov (2),

so zreteľom na stanovisko Vedeckého výboru pre spotrebné výrobky (SCCP) o bezpečnosti nanomateriálov v kozmetike (3),

so zreteľom na odporúčanie Komisie o kódexe správania pre zodpovedný výskum v oblasti nanovied a nanotechnológií (KOM(2008)0424) (ďalej len „kódex správania“),

so zreteľom na stanovisko Európskej skupiny pre etiku vo vede a nových technológiách pre Európsku komisiu o etických aspektoch nanomedicíny (4),

so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) (5),

so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (6),

so zreteľom na smernicu Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (7) a na jej dcérske smernice,

so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (8), ako aj na osobitné právne predpisy týkajúce sa jednotlivých výrobkov, najmä na smernicu Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (9),

so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (10), nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (11), smernicu Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín (12), nariadenie Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov (13) a nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (14),

so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (15),

so zreteľom na právne predpisy Spoločenstva týkajúce sa životného prostredia, najmä na smernicu Európskeho parlamentu a Rady 2008/1/ES z 15. januára 2008 o integrovanej prevencii a kontrole znečisťovania životného prostredia (16), smernicu Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (17), a smernicu Európskeho parlamentu a Rady 2006/12/ES z 5. apríla 2006 o odpadoch (18),

so zreteľom na smernicu Európskeho parlamentu a Rady 2006/114/ES z 12. decembra 2006 o klamlivej a porovnávacej reklame (19),

so zreteľom na článok 45 rokovacieho poriadku,

so zreteľom na správu Výboru pre životné prostredie, verejné zdravie a bezpečnosť potravín a na stanovisko Výboru pre zamestnanosť a sociálne veci (A6-0255/2009),

A. keďže použitie nanomateriálov a nanotechnológií (ďalej len „nanomateriály“) sľubuje významný pokrok s mnohými prínosmi pri nespočetnom množstve použití pre spotrebiteľov, pacientov a životné prostredie, pretože nanomateriály môžu poskytnúť odlišné alebo nové vlastnosti v porovnaní s rovnakou látkou alebo materiálom v bežnej forme,

B. keďže pokrok v oblasti nanomateriálov podľa predpokladov významne ovplyvní rozhodnutia o politike v oblasti verejného zdravia, zamestnanosti, bezpečnosti a ochrany zdravia pri práci, informačnej spoločnosti, energetiky, dopravy, bezpečnosti a výskumu vesmíru,

C. keďže napriek zavedeniu osobitnej európskej stratégie pre oblasť nanotechnológií a následnému prideleniu sumy vo výške približne 3 500 000 000 EUR na výskum v oblasti nanovied pre 7. rámcový program Európskeho spoločenstva pre výskum, technologický rozvoj a demonštračné činnosti (2007 – 2013) (ďalej len „7RP“) EÚ zaostáva v porovnaní so svojimi hlavnými súčasnými konkurentmi, ktorými sú USA, Japonsko a Južná Kórea a ktoré poskytujú viac ako polovicu investícií a vlastnia dve tretiny prihlásených patentov vo svete,

D. keďže na druhej strane môžu nanomateriály kvôli svojim miniatúrnym rozmerom priniesť nové významné riziká, medzi ktoré by mohla patriť zvýšená reaktivita a mobilita, ktorá by mohla viesť k zvýšenej toxicite spolu s neobmedzeným prístupom do ľudského tela a mohla by zahŕňať značne odlišné mechanizmy zasahovania do fyziológie človeka a organizmov prítomných v životnom prostredí,

E. keďže bezpečný vývoj nanomateriálov môže podstatne prispieť ku konkurencieschopnosti hospodárstva EÚ a k dosiahnutiu cieľov Lisabonskej stratégie,

F. keďže súčasné diskusie o nanomateriáloch sa vyznačujú značným nedostatkom poznatkov a informácií, čo vedie k nezhodám, ktoré začínajú už na úrovní definícií týkajúcich sa: a) veľkosti – približné vymedzenie veľkosti („rádovo v stovkách nm a menej“), alebo konkrétne rozmedzie veľkosti („od 1 do 100 nm“), b) rôznych/nových vlastností – rôzne/nové vlastnosti v dôsledku veľkosti, vrátane počtu častíc, štruktúry povrchu a povrchovej aktivity, ako nezávislé kritérium, alebo použitie týchto vlastností ako dodatočného kritéria v definícii nanomateriálov, c) problematických vlastností – obmedzenie definície nanomateriálov na niektoré vlastnosti (napr. nerozpustnosť alebo trvalosť), alebo jej neobmedzenie,

G. keďže v súčasnosti neexistuje plne rozvinutý súbor harmonizovaných definícií napriek tomu, že je k dispozícii alebo vo vývoji viacero medzinárodných noriem, ktoré vymedzujú „nanoúroveň“ ako „jeden alebo viacero rozmerov rádovo v stovkách nm alebo menej“ a často rozlišujú: — nanoobjekty, ktoré sú vymedzené ako „samostatné časti materiálu, ktoré majú jeden, dva alebo tri vonkajšie rozmery na nanoúrovni“, t. j. materiály, ktoré sú tvorené izolovanými objektmi veľmi malých rozmerov, — materiály s nanoštruktúrou, ktoré sú vymedzené ako materiály „s vnútornou alebo povrchovou štruktúrou na nanoúrovni“, napríklad dutiny malých rozmerov,

H. keďže nie sú k dispozícií žiadne presné informácie o skutočnom používaní nanomateriálov v spotrebiteľských výrobkoch, napríklad: — zatiaľ čo zoznamy renomovaných inštitúcií v súčasnosti uvádzajú vyše 800 výrobkov na trhu, ktoré výrobcovia identifikovali ako spotrebiteľské výrobky na báze nanotechnológií, obchodné združenia tých istých výrobcov tieto počty spochybňujú ako nadhodnotené, no neuvádzajú vlastné konkrétne čísla, — zatiaľ čo podniky rady uplatňujú tvrdenia o využívaní nanotechnológií, keďže pojem „nano“ má priaznivý marketingový efekt, sú striktne proti požiadavkám objektívneho označovania,

I. keďže na zabezpečenie spoľahlivých informácií o používaní nanomateriálov sú nevyhnutné jasné požiadavky notifikovania o používaní nanomateriálov, informácie spotrebiteľom, ako aj úplné uplatňovanie smernice 2006/114/ES,

J. keďže prezentácie o možných výhodách nanotechnológií predpovedajú takmer nekonečnú rôznorodosť budúcich aplikácií nanomateriálov, ale neposkytujú spoľahlivé informácie o použití v súčasnosti,

K. keďže sa vedú rozsiahle diskusie o možnosti posudzovania bezpečnosti nanomateriálov; keďže vedecké výbory a agentúry EÚ upozorňujú na podstatné nedostatky, nielen pokiaľ ide o kľúčové údaje, ale aj metódy získavania takýchto údajov; keďže EÚ preto musí vyvíjať viac úsilia pri primeranom posúdení nanomateriálov, aby sa zaplnili medzery v poznatkoch, a v spolupráci so svojimi agentúrami a medzinárodnými partnermi musí vyvinúť a čo najskôr uviesť do praxe metódy na hodnotenie a vhodnú a harmonizovanú metrológiu a nomenklatúru,

L. keďže SCENIHR identifikoval niekoľko špecifických zdravotných rizík a toxických účinkov na organizmy v životnom prostredí v prípade niektorých nanomateriálov; keďže SCENIHR ďalej zistil celkový nedostatok vysokokvalitných údajov o expozícii človeka a životného prostredia a prišiel k záveru, že je nutné ďalej vyvíjať, overovať a štandardizovať poznatky o metodike odhadov expozície a identifikácie nebezpečenstva,

M. keďže finančné prostriedky vyčlenené na výskum environmentálnych, zdravotných a bezpečnostných aspektov nanomateriálov v 7RP sú v súčasnosti zďaleka nedostatočné; keďže kritériá na posudzovanie udeľovania podpory výskumným projektom na hodnotenie bezpečnosti nanomateriálov v 7RP sú navyše príliš reštriktívne (t. j. program sa sústreďuje najmä na inovácie), a preto nepodporujú v dostatočnej miere naliehavý vývoj vedeckých metód posudzovania nanomateriálov; keďže je nevyhnutné vyčleniť dostatok prostriedkov na výskum týkajúci sa bezpečného vývoja a používania nanomateriálov,

N. keďže poznatky o možných vplyvoch nanomateriálov na zdravie a životné prostredie výrazne zaostávajú za tempom vývoja na trhu vzhľadom na veľmi rýchly vývoj v oblasti nanomateriálov, čo prináša zásadné otázky o tom, či súčasné predpisy dokážu „v reálnom čase“ reagovať na nové, vznikajúce technológie,

O. keďže Európsky parlament vo svojom uznesení z 28. septembra 2006 o nanovedách a nanotechnológiách žiadal preskúmanie účinkov nanočastíc, ktoré nie sú ľahko rozpustné alebo biologicky rozložiteľné, v súlade so zásadou predbežnej opatrnosti ešte predtým, než sa začnú takéto častice vyrábať a uvádzať na trh,

P. keďže hodnota vyššie uvedeného oznámenia Komisie s názvom Regulačné aspekty nanomateriálov je dosť obmedzená vzhľadom na to, že toto oznámenie neobsahuje žiadne informácie o konkrétnych vlastnostiach nanomateriálov, ich použití v praxi a možných rizikách a výhodách, takže nezohľadňuje legislatívne a politické problémy, ktoré vyplývajú z osobitnej povahy nanomateriálov, a predstavuje iba všeobecný právny prehľad, z ktorého vyplýva, že v súčasnosti nie sú v právnych predpisoch Spoločenstva žiadne špecifické ustanovenia týkajúce sa nanomateriálov,

Q. keďže nanomateriály by mali byť regulované mnohostranným, diferencovaným a prispôsobivým rámcom právnych predpisov založeným na zásade predbežnej opatrnosti (20), zásade zodpovednosti výrobcu a zásade „znečisťovateľ platí“, aby sa zabezpečila bezpečná výroba, používanie a likvidácia nanomateriálov predtým, ako sa táto technológia uvedie na trh, a aby sa zamedzilo systematickému využívaniu všeobecných moratórií alebo nerozlíšenému zaobchádzaniu s rôznymi aplikáciami nanomateriálov,

R. keďže takmer neobmedzené využitie nanotechnológií vo veľmi rôznorodých odvetviach, ako sú elektronika, textil, biomedicína, výrobky osobnej hygieny, čistiace prostriedky, potravinárstvo alebo energetika, spôsobuje, že je nemožné vytvoriť jednotný regulačný rámec na úrovni Spoločenstva,

S. keďže v kontexte REACH-u už bolo schválené, že sú potrebné ďalšie usmernenia a poradenstvo o nanomateriáloch, najmä pokiaľ ide o identifikáciu látok, ako aj potrebné prispôsobenie metód posudzovania rizika; keďže bližší pohľad na REACH odhaľuje mnohé ďalšie nedostatky v súvislosti s problematikou nanomateriálov,

T. keďže jestvuje riziko, že právne predpisy o odpade sa pri neexistencii špecifických ustanovení o nanomateriáloch nebudú uplatňovať správne,

U. keďže nanomateriály predstavujú počas celej svojej životnosti dôležitú výzvu pre zdravie a bezpečnosť na pracovisku, keďže mnohí pracovníci sú v rámci výrobného reťazca vystavení týmto materiálom bez toho, aby vedeli, či sú uplatňované bezpečnostné postupy a prijaté ochranné opatrenia dostatočné a účinné; keďže sa očakáva, že počet a rôznorodosť pracovníkov vystavených účinkom nanomateriálov budú v budúcnosti rásť,

V. keďže podstatné pozmeňujúce a doplňujúce návrhy týkajúce sa nanomateriálov, prijaté dohodou v prvom čítaní medzi Radou a Európskym parlamentom v kontexte prepracovania smernice o kozmetike (21), a podstatné pozmeňujúce a doplňujúce návrhy prijaté v prvom čítaní Európskym parlamentom a týkajúce sa hodnotenia nariadenia o nových potravinách (22) zdôrazňujú potrebu zmeniť a doplniť príslušné právne predpisy Spoločenstva tak, aby primeraným spôsobom riešili otázku nanomateriálov,

W. keďže súčasná diskusia o regulačných aspektoch nanomateriálov sa vo veľkej miere obmedzuje na odborné kruhy, hoci nanomateriály majú potenciál priniesť rozsiahle spoločenské zmeny, ktoré vyžadujú široké konzultácie verejnosti,

X. keďže rozšírené uplatňovanie patentov na nanomateriály, rovnako ako nadmerné náklady na patentovanie a chýbajúce možnosti zjednodušeného prístupu k patentom pre veľmi malé podniky a pre malé a stredné podniky by mohli spomaliť ďalšiu inováciu,

Y. keďže pravdepodobná konvergencia nanotechnológií s biotechnológiami, biológiou, kognitívnymi vedami a informačnými technológiami prináša so sebou vážne otázky v oblasti etiky, ochrany, bezpečnosti a dodržiavania základných práv, ktoré je nutné analyzovať v novom stanovisku Európskej skupiny pre etiku vo vede a nových technológiách,

Z. keďže kódex správania je nevyhnutným nástrojom pre bezpečný, integrovaný a zodpovedný výskum nanomateriálov; keďže kódex správania musia prijať a dodržiavať všetci výrobcovia, ktorí majú v úmysle vyrábať alebo umiestňovať výrobky na trh,

AA. keďže pri posúdení všetkých príslušných právnych predpisov Spoločenstva by sa v prípade nanomateriálov mala uplatňovať zásada „žiadne údaje, žiaden trh“,

1. je presvedčený, že používanie nanomateriálov by malo zodpovedať skutočným potrebám občanov a že ich prínosy by sa mali zabezpečovať bezpečným a zodpovedným spôsobom v rámci jasného regulačného a politického rámca (legislatívne a iné ustanovenia), ktorý by presne vymedzoval súčasné a očakávané aplikácie nanomateriálov, ako aj samotnú povahu prípadných zdravotných, environmentálnych a bezpečnostných problémov;

2. vyjadruje poľutovanie nad tým, že neexistuje náležité hodnotenie reálneho uplatňovania všeobecných ustanovení právnych predpisov Spoločenstva, pokiaľ ide o skutočnú povahu nanomateriálov;

3. nesúhlasí, bez náležitého prehodnotenia súčasných právnych predpisov Spoločenstva a bez špecifických ustanovení právnych predpisov Spoločenstva pre nanotechnológie, so záverom Komisie, že súčasné právne predpisy v zásade pokrývajú riziká súvisiace s nanomateriálmi a že ochranu zdravia, bezpečnosti a životného prostredia treba posilniť hlavne lepším uplatňovaním súčasných právnych predpisov, pretože pre nedostatok príslušných údajov a metód hodnotenia rizík ich v skutočnosti vôbec nemožno riešiť;

4. domnieva sa, že koncepcia „bezpečného, zodpovedného a integrovaného prístupu“ k nanotechnológiám, za ktorý sa EÚ zasadzuje, je ohrozená nedostatkom informácií týkajúcich sa používania a bezpečnosti nanomateriálov, ktoré sa už nachádzajú na trhu, a to najmä v mimoriadne citlivých aplikáciách s priamym vystavením spotrebiteľa;

5. vyzýva Komisiu, aby do dvoch rokov preskúmala všetky relevantné právne predpisy a zaistila bezpečnosť pre všetky aplikácie nanomateriálov vo výrobkoch s možnými zdravotnými, environmentálnymi alebo bezpečnostnými dôsledkami počas ich životnosti a aby zabezpečila, že legislatívne ustanovenia a nástroje vykonávania budú odrážať osobitné vlastnosti nanomateriálov, ktorým môžu byť vystavení pracovníci, spotrebitelia a/alebo životné prostredie;

6. zdôrazňuje, že takéto preskúmanie je potrebné nielen na zabezpečenie dostatočnej ochrany ľudského zdravia a životného prostredia, ale aj na to, aby sa hospodárskym subjektom poskytla istota a predvídateľnosť, ako aj dôvera verejnosti;

7. žiada zavedenie komplexnej vedeckej definície nanomateriálov v právnych predpisoch Spoločenstva ako súčasť zmien a doplnení príslušných horizontálnych a odvetvových právnych predpisov týkajúcich sa nanotechnológií;

8. vyzýva Komisiu, aby podporovala prijatie harmonizovanej definície nanomateriálov na medzinárodnej úrovni a zodpovedajúcim spôsobom prispôsobila príslušný európsky legislatívny rámec;

9. domnieva sa, že je obzvlášť dôležité explicitne sa zaoberať problematikou nanomateriálov minimálne v rámci právnych predpisov o chemických látkach (REACH, biocídy) a potravinách (potraviny, potravinárske prídavné látky, potraviny a krmivá vyrobené z geneticky modifikovaných organizmov), príslušných právnych predpisov o ochrane pracovníkov, ako aj právnych predpisov o kvalite ovzdušia, vody a o odpade;

10. žiada o uplatňovanie „povinnej starostlivosti“ na výrobcov, ktorí chcú umiestniť nanomateriály na trh, a vyzýva ich, aby dodržiavali európsky kódex správania pre zodpovedný výskum v oblasti nanovied a nanotechnológií;

11. konkrétne vyzýva Komisiu, aby posúdila, či je potrebné preskúmať REACH, okrem iného v súvislosti s týmito aspektmi: — zjednodušenie registrácie vyrábaných alebo dovážaných nanomateriálov do jednej tony, — zváženie všetkých nanomateriálov ako nových látok, — správa o chemickej bezpečnosti s hodnotením vystavenia pri všetkých registrovaných nanomateriáloch, — požiadavky notifikácie pri všetkých nanomateriáloch umiestňovaných na trhu samostatne, v prípravkoch alebo vo výrobkoch;

12. konkrétne vyzýva Komisiu, aby posúdila, či je potrebné preskúmať právne predpisy o odpadoch, okrem iného v súvislosti s týmito aspektmi: — osobitný zápis nanomateriálov do zoznamu odpadov v rozhodnutí 2000/532/ES (23), — revízia prijímacích kritérií pre odpad na skládkach v rozhodnutí 2003/33/ES (24), — revízia príslušných limitných hodnôt emisií pre spaľovanie paliva, ktoré by doplnili merania hmotnosti o merania na základe počtu častíc a/alebo povrchu;

13. konkrétne žiada Komisiu, aby prehodnotila potrebu revízie limitných hodnôt emisií a noriem kvality životného prostredia v právnych predpisoch o vzduchu a vode, ktoré by dopĺňali merania hmotnosti o merania na základe počtu častíc a/alebo povrchu tak, aby boli primerané problematike nanomateriálov;

14. zdôrazňuje, že je dôležité, aby Komisia a/alebo členské štáty zabezpečili úplný súlad so zásadami právnych predpisov Spoločenstva o bezpečnosti a ochrane zdravia pracovníkov a ich uplatňovanie pri práci s nanomateriálmi vrátane vhodných školení špecialistov na oblasť zdravia a bezpečnosti s cieľom predchádzať možnému škodlivému vystaveniu nanomateriálom;

15. konkrétne vyzýva Komisiu, aby posúdila, či je potrebné preskúmať právne predpisy o ochrane pracovníkov, okrem iného v súvislosti s týmito aspektmi: — používanie nanomateriálov iba v uzavretých systémoch alebo používanie inými spôsobmi, ktoré vylučujú vystavenie pracovníkov až dovtedy, kým nebude možné spoľahlivo zistiť a kontrolovať vystavenie, — jasné stanovenie zodpovednosti výrobcov a zamestnávateľov v súvislosti s používaním nanomateriálov, — zohľadnenie všetkých foriem vystavenia (vdychovanie, styk s pokožkou a iné);

16. vyzýva Komisiu, aby do júna 2011 zostavila zoznam rôznych druhov a použití nanomateriálov na európskom trhu pri zachovaní oprávnených obchodných tajomstiev, napríklad receptov, a aby tento zoznam zverejnila; okrem toho vyzýva Komisiu, aby zároveň podala správu o bezpečnosti týchto nanomateriálov;

17. opakovane vyzýva na poskytovanie informácií spotrebiteľom o používaní nanomateriálov v spotrebiteľských výrobkoch: všetky zložky prítomné v látkach, zmesiach alebo výrobkoch vo forme nanomateriálov by mali byť jasne uvedené na označení výrobku (napríklad v zozname zložiek by za názvom zložky malo v zátvorke nasledovať označenie „nano“);

18. žiada o uplatňovanie smernice 2006/114/ES v plnom rozsahu, aby sa zabezpečilo, že v prípade nanomateriálov nebude existovať klamlivá reklama;

19. žiada o bezodkladné vypracovanie príslušných protokolov o skúškach a metrologických noriem na posudzovanie rizík nanomateriálov a vystavenia pracovníkov, spotrebiteľov a životného prostredia nanomateriálom počas celej ich životnosti, a to aj v prípade havárií, prostredníctvom multidiciplinárneho prístupu;

20. žiada o významné posilnenie financovania výskumu environmentálnych, zdravotných a bezpečnostných aspektov nanomateriálov počas celej ich životnosti, napríklad prostredníctvom zriadenia osobitného európskeho fondu v rámci 7RP; ďalej konkrétne vyzýva Komisiu na revíziu hodnotiacich kritérií v rámci 7RP, aby 7RP priťahoval a financoval podstatne viac výskumných aktivít na zlepšenie vedeckej metodiky posudzovania nanomateriálov;

21. žiada Komisiu, aby podporovala koordináciu a výmenu medzi členskými štátmi v oblasti výskumu a vývoja, posudzovania rizika, vývoja usmerňovania a regulácie nanomateriálov využitím existujúcich mechanizmov (napr. podskupiny príslušných orgánov REACH pre nanomateriály) alebo v prípade potreby vytvorením nových mechanizmov;

22. vyzýva Komisiu a členské štáty, aby urýchlene navrhli zriadenie stálej a nezávislej európskej siete poverenej monitorovaním nanotechnológií a nanomateriálov a základného a aplikovaného výskumného programu pre metódy tohto monitorovania (najmä metrológiu, detekciu, toxicitu a epidemiológiu);

23. žiada Komisiu a členské štáty, aby začali celoeurópsku verejnú rozpravu o nanotechnológiách a nanomateriáloch a o regulačných aspektoch nanomateriálov;

24. uznáva, že je nevyhnutné odstrániť najmä prekážky prístupu veľmi malých podnikov a malých a stredných podnikov k patentom a zároveň žiada, aby boli patentové práva obmedzené na konkrétne aplikácie alebo spôsoby výroby nanomateriálov a aby boli iba výnimočne rozšírené na samotné nanomateriály, aby sa zabránilo brzdeniu inovácií;

25. domnieva sa, že je potrebné včas vypracovať prísne etické usmernenia, najmä pre nanomedicínu, ktoré sa budú týkať ochrany súkromného života, slobodného a informovaného súhlasu, hraníc stanovených pre neterapeutické zákroky na ľudskom tele, pričom sa bude podporovať táto sľubná interdisciplinárna oblasť, ktorá využíva prelomové technológie, ako je molekulárne zobrazovanie a diagnostika, čo môže predstavovať dôležitý prínos pre včasné stanovenie diagnózy a inteligentnú a účinnú liečbu mnohých chorôb; žiada Európsku skupinu pre etiku vo vede a nových technológiách o vypracovanie stanoviska k tejto otázke, ktoré bude vychádzať z jej stanoviska č. 21. zo 17. januára 2007 o etických aspektoch nanomedicíny a využije aj etické stanovisko vydané národnými etickými orgánmi EÚ, ako aj prácu medzinárodných organizácií ako UNESCO;

26. vyzýva Komisiu a členské štáty, aby venovali osobitnú pozornosť sociálnemu rozmeru vývoja nanotechnológie; ďalej sa domnieva, že treba zabezpečiť aktívnu účasť dotknutých sociálnych partnerov od čo najskoršej fázy;

27. vyzýva Komisiu, aby posúdila potrebu preskúmať právne predpisy s cieľom zahrnúť nákladovo efektívnym spôsobom nanometeriály, ktoré vznikajú neúmyselne ako vedľajšie produkty pri procesoch spaľovania;

28. poveruje svojho predsedu, aby toto uznesenie postúpil Rade a Komisii a vládam a parlamentom členských štátov.

(1) Ú. v. EÚ C 306 E, 15.12.2006, s. 426.

(2) „The scientific aspects of the existing and proposed definitions relating to products of nanoscience and nanotechnologies“ (Vedecké aspekty existujúcich a navrhovaných definícií týkajúcich sa výrobkov nanovedy a nanotechnológií); 29. novembra 2007; http://ec.europa.eu/health/ph_risk/committees/04_scenihr/docs/scenihr_o_012.pdf a sprievodné informácie pod názvom „Information by Commission services concerning the SCENIHR Opinion on Scientific Aspects of Existing and Proposed Definitions relating to Products of Nanoscience and Nanotechnologies“ (Informácie útvarov Komisie k stanovisku SCENIHR o vedeckých aspektoch existujúcich a navrhovaných definícií týkajúcich sa výrobkov nanovedy a nanotechnológií); http://ec.europa.eu/health/ph_risk/committees/04_scenihr/docs/scenihr_oc_012.pdf, „Opinion on The Appropriateness of the Risk Assessment methodology in accordance with the technical guidance documents for new and existing substances for assessing the risks of nanomaterials“ (Stanovisko o vhodnosti metodiky posudzovania rizík v súlade s technickými pokynmi pre nové a existujúce látky na posudzovanie rizík nanomateriálov); 21.– 22. júna 2007; http://ec.europa.eu/health/ph_risk/committees/04_scenihr/docs/scenihr_o_010.pdf, „Modified opinion (after public consultation) on The appropriateness of existing methodologies to assess the potential risks associated with engineered and adventitious products of nanotechnologies“ (Upravené stanovisko (po verejných konzultáciách) o vhodnosti jestvujúcich metodík na hodnotenie potenciálnych rizík spojených s inžinierskymi a vedľajšími produktmi nanotechnológií); 10. marca 2006; http://ec.europa.eu/health/ph_risk/committees/04_scenihr/docs/scenihr_o_003b.pdf; „Opinion on Risk Assessment of Products of Nanotechnologies“ (Stanovisko k posúdeniu rizika produktov nanotechnológií); 19. januára 2009; http://ec.europa.eu/health/ph_risk/committees/04_scenihr/docs/scenihr_o_023.pdf.

(3) „Opinion on Safety of nanomaterials in cosmetic products“ (Stanovisko k bezpečnosti nanomateriálov v kozmetických výrobkoch); 18. decembra 2007; http://ec.europa.eu/health/ph_risk/committees/04_sccp/docs/sccp_o_123.pdf.

(4) Stanovisko č. 21, 17. januára 2007.

(5) Ú. v. EÚ L 396, 30.12.2006, s. 1.

(6) Ú. v. ES L 123, 24.4.1998, s. 1.

(7) Ú. v. ES L 183, 29.6.1989, s. 1.

(8) Ú. v. ES L 11, 15.1.2002, s. 4.

(9) Ú. v. ES L 262, 27.9.1976, s. 169.

(10) Ú. v. ES L 31, 1.2.2002, s. 1.

(11) Ú. v. EÚ L 354, 31.12.2008, s. 16.

(12) Ú. v. ES L 109, 6.5.2000, s. 29.

(13) Ú. v. EÚ L 268, 18.10.2003, s. 24.

(14) Ú. v. ES L 43, 14.2.1997, s. 1.

(15) Ú. v. EÚ L 353, 31.12.2008, s. 1.

(16) Ú. v. EÚ L 24, 29.1.2008, s. 8.

(17) Ú. v. ES L 327, 22.12.2000, s. 1.

(18) Ú. v. EÚ L 114, 27.4.2006, s. 9.

(19) Ú. v. EÚ L 376, 27.12.2006, s. 21.

(20) Oznámenie Komisie z 2. februára 2000 o zásade predbežnej opatrnosti (KOM(2000)0001).

(21) Pozícia Európskeho parlamentu z 24. marca 2009, Prijaté texty, P6_TA(2009)0158.

(22) Pozícia Európskeho parlamentu z 25. marca 2009, Prijaté texty, P6_TA(2009)0171.

(23) Rozhodnutie Komisie 2000/532/ES z 3. mája 2000, ktorým sa nahrádza rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (Ú. v. ES L 226, 6.9.2000, s. 3).

(24) Rozhodnutie Rady 2003/33/ES z 19. decembra 2002, ktorým sa ustanovujú kritériá a postupy na prijímanie odpadu na skládky odpadu podľa článku 16 a prílohy II k smernici 1999/31/ES (Ú. v. ES L 11, 16.1.2003, s. 27).